

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/23-10/2

URBROJ: 238-10-02/23-12

Ivanić-Grad, 23. ožujka 2023.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prijedlog Odluke o osnivanju Savjeta za zaštitu potrošača javnih usluga Grada Ivanić-Grada**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21 i 04/22), gradonačelnik Grada Ivanić-Grada utvrdio je prijedlog

**O D L U K E**

**o osnivanju Savjeta za zaštitu potrošača javnih usluga Grada Ivanić-Grada**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Šiprak, pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 26. stavka 2. i 10. Zakona o zaštiti potrošača (Narodne novine, broj 19/22), članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17, 98/19, 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_ 2023. godine donijelo je sljedeću

**O D L U K U**

**o osnivanju Savjeta za zaštitu potrošača javnih usluga Grada Ivanić-Grada**

Članak 1.

Ovom Odlukom osniva se Savjet za zaštitu potrošača javnih usluga Grada Ivanić-Grada (u daljnjem tekstu: Savjet) kao savjetodavno tijelo s ciljem razmatranja pitanja u svezi s pravima i obvezama potrošača javnih usluga Grada Ivanić-Grada te se uređuje imenovanje Savjeta, djelokrug i način rada te prava i obveze članova Savjeta.

Članak 2.

Savjet ima predsjednika i četiri člana.

Četiri člana Savjeta imenuje Gradsko vijeće Grada Ivanić-Grada (u daljnjem tekstu: Gradsko vijeće) na prijedlog Odbora za izbor i imenovanja, pri čemu se dva člana biraju iz reda članova Gradskog vijeća, a dva člana iz reda predstavnika trgovačkih društava koja imaju sjedište na području Grada Ivanić-Grada.

Jednog člana Savjeta kao svog predstavnika imenuje udruga za zaštitu potrošača koja djeluje i ima sjedište na području Zagrebačke županije.

Članak 3.

Članovi Savjeta imenuju se na razdoblje od četiri godine.

Ista osoba može biti ponovno imenovana za člana Savjeta.

Članu Savjeta mandat može prestati i prije isteka vremena na koje je imenovan u sljedećim slučajevima:

- na osobni zahtjev danom podnošenja pisane ostavke, ako u ostavci nije naveden drugi dan prestanka mandata,

- danom razrješenja od strane Gradskog vijeća,

- prestankom mandata člana Gradskog vijeća,

- prestankom članstva u udruzi za zaštitu potrošača,

- smrću.

U slučaju kada članu Savjeta mandat prestane prije isteka vremena na koje je imenovan, novom članu Savjeta mandat traje do isteka mandata člana Savjeta umjesto kojeg je imenovan.

Članak 4.

Javne usluge u djelokrugu rada Savjeta, sukladno Zakonu o zaštiti potrošača, su:

* javna vodoopskrba i javna odvodnja,
* opskrba plinom u javnoj usluzi,
* obavljanje dimnjačarskih poslova,
* sakupljanje komunalnog otpada,
* usluge parkiranja na uređenim javnim površinama.

Članak 5.

Zadaće Savjeta su sljedeće:

- praćenje ukupnog stanja cijena javnih usluga na području Grada Ivanić-Grada,

- predlaganje gradonačelniku mjera za unaprjeđenje uvjeta i načina korištenja javnih usluga,

- razmatranje prijedloga promjene cijena javnih usluga iz članka 4. ove Odluke te davanje prethodnog mišljenja gradonačelniku o predloženim promjenama cijena,

- praćenje stanja i davanje mišljenja gradonačelniku o donošenju odluka o pravima i obvezama potrošača javnih usluga na transparentan, objektivan i nediskriminirajući način,

- razmatranje i očitovanje o prijedlozima akata Grada koji imaju izravan ili neizravan utjecaj na prava i obveze potrošača javnih usluga,

- obavljanje drugih poslova koji su posredno ili neposredno vezani uz zaštitu potrošača s ciljem otklanjanja uočenih nepravilnosti.

Prethodno mišljenje Savjeta iz stavka 1. ovoga članka prilaže se uz akt kojim gradonačelnik daje suglasnost na promjenu cijene javne usluge.

Članak 6.

Savjet radi na sjednicama te zasjeda prema potrebi.

Konstituirajuću sjednicu Savjeta saziva predsjednik Gradskog vijeća.

Sjednice saziva predsjednik Savjeta, a u slučaju njegove odsutnosti ili spriječenosti član Savjeta kojeg predsjednik na to ovlasti.

Iznimno, sjednica Savjeta može se sazvati na prijedlog gradonačelnika ili većine članova Savjeta.

Članak 7.

Predsjednik Savjeta saziva sjednicu po potrebi, a dužan ju je sazvati u roku od 8 dana:

- od dana dobivanja prijedloga cijena javnih usluga radi davanja prethodnog mišljenja gradonačelniku,

- od dana kada to zatraži gradonačelnik ili većina članova Savjeta.

Iznimno, predsjednik Savjeta može sazvati sjednicu najkasnije 24 sata prije održavanja sjednice u kojem slučaju se dnevni red može predložiti na samoj sjednici.

Članak 8.

Poziv za sjednicu s prijedlogom dnevnog reda i materijalima sjednice dostavlja se članovima Savjeta pisanim putem najmanje 5 dana prije održavanja sjednice, osim u slučaju navedenom u članku 7. stavku 2. ove Odluke.

Članak 9.

Predsjednik Savjeta saziva sjednice, predlaže dnevni red, predsjedava sjednicama i potpisuje akte koje donosi Savjet.

Na sjednicama Savjeta vodi se zapisnik koji sadrži osnovne podatke o radu sjednice, iznijete prijedloge, donijete akte po točkama dnevnoga reda te podatke o glasovanju. Zapisnik potpisuju predsjednik Savjeta i zapisničar.

Savjet može održati sjednicu ako je nazočna većina članova Savjeta.

Predsjednik Savjeta može na sjednicu pozvati i druge osobe koje po njegovom mišljenju mogu doprinijeti radu Savjeta, a koje na sjednici sudjeluju bez prava odlučivanja.

Na poziv Savjeta sjednici mogu prisustvovati predstavnici trgovačkog društva o čijim se odlukama raspravlja i odlučuje, kao i službenici Grada Ivanić-Grada.

Članak 10.

Na sjednici se o svakoj točki iz utvrđenog dnevnog reda odlučuje nakon provedene rasprave.

Na sjednici se odlučuje javnim glasovanjem, odnosno podizanjem ruke „za“, „protiv“ ili „suzdržan“.

Ako po pojedinoj točki dnevnog reda postoje dva ili više prijedloga, za svaki prijedlog glasuje se posebno.

Savjet odlučuje javnim glasovanjem većinom glasova nazočnih članova.

Članak 11.

Savjet o pitanjima iz svoje nadležnosti donosi zaključke i preporuke.

Zaključkom se zauzimaju stavovi, izražavaju mišljenja i daju suglasnosti iz djelokruga rada Savjeta.

Preporukom se ukazuje na određene probleme iz djelokruga rada Savjeta te upućuje na način njihova rješavanja.

Članak 12.

Članovi Savjeta imaju pravo na naknadu za sudjelovanje u radu Savjeta, u skladu s Odlukom Gradskog vijeća kojom se uređuje pravo na naknadu za rad članova radnih tijela Gradskog vijeća Grada Ivanić-Grada.

Članak 13.

Administrativne i druge poslove za potrebe rada Savjeta obavljat će Upravni odjel za lokalnu samoupravu, pravne poslove i društvene djelatnosti.

Članak 14.

Stupanjem na snagu ove Odluke prestaje važiti Odluka o osnivanju Savjeta potrošača javnih usluga Grada Ivanić-Grada (Službeni glasnik Grada Ivanić-Grada, broj 06/15).

Članak 15.

Ova Odluka stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_\_\_\_ 2023. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o osnivanju Savjeta za zaštitu potrošača javnih usluga Grada Ivanić-Grada |
| **PRAVNI TEMELJ:** | Na temelju članka 26. stavka 2. i 10. Zakona o zaštiti potrošača (Narodne novine, broj 19/22), članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17, 98/19, 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje ove Odluke su odredbe članka 26. stavka 2. i 10. Zakona o zaštiti potrošača (Narodne novine, broj 19/22), članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17, 98/19, 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22).

Odredbom članka 26. stavka 2. Zakona o zaštiti potrošača (Narodne novine, broj 19/22) predstavničkom tijelu jedinice lokalne samouprave, koja odlučuje o pravima i obvezama potrošača – korisnika javnih usluga taksativno navedenih u članku 25. stavku 1. Zakona o zaštiti potrošača[[1]](#footnote-1), propisana je obveza osnivanja savjetodavnoga

tijela u čijem radu sudjeluje i predstavnik udruge za zaštitu potrošača, s ciljem da se odluke jedinice lokalne samouprave koje se odnose na zaštitu prava potrošača donesu na transparentan, objektivan i nediskriminirajući način, nakon donošenja mišljenja savjetodavnoga tijela.

Odredbom članka 26. stavka 10. Zakona o zaštiti potrošača (Narodne novine, broj 19/22) propisana je obveza uređenja postupka osnivanja, načina rada te prava i obveza članova savjetodavnoga tijela aktom javnopravnoga tijela.

Slijedom navedenog, predlaže se Gradskom vijeću Grada Ivanić-Grada usvajanje Odluke o osnivanju Savjeta za zaštitu potrošača javnih usluga Grada Ivanić-Grada.

1. (1) Javnim uslugama u smislu ovoga Zakona smatraju se:

   1. distribucija električne energije

   2. distribucija prirodnog plina

   3. distribucija toplinske energije

   4. elektroničke komunikacijske usluge

   5. javna vodoopskrba i javna odvodnja

   6. opskrba plinom u javnoj usluzi

   7. obavljanje dimnjačarskih poslova

   8. opskrba električnom energijom u univerzalnoj usluzi

   9. poštanske usluge

   10. prijevoz putnika u javnom prometu

   11. sakupljanje komunalnog otpada

   12. usluge parkiranja na uređenim javnim površinama i u javnim garažama. [↑](#footnote-ref-1)